Ga go gakgamatse go bo baagi bangwe ba Russia ba ba tsieditsweng ba ile ba ikutlwa ba na le lebaka la go tlhasela Basupi ba ga Jehofa. Basupi bangwe ba ba neng ba le mo bodireding kwa Moscow ba ne ba itewa le go ragiwa ke baganetsi. Monna mongwe yo o shakgetseng o ne a koba kgaitsadi mo kagong nngwe a bo a mo raga botlhoko mo mokwatleng mo a neng a wa mme a gobala tlhogo. Kgaitsadi yoo o ne a tlhoka go alafiwa; le fa go ntse jalo, mapodisi ga a ka a dira sepe ka monna yoo. Mapodisi a ne a tshwara Basupi ba bangwe, a ba gatisa menwana, a ba tsaya ditshwantsho le go ba latsa kwa kgolegelong. Baokamedi ba mafelo a Basupi ba neng ba a hira kwa Moscow gore ba tshwarele dipokano mo go one, ba ne ba tshosediwa ka gore ba tla lelekwa fa ba ka tswelela ba ba hirisetsa diholo tseo. Go ise go ye kae, diphuthego di le dintsi di ne tsa se tlhole di nna le mafelo a di neng di a hiretse dipokano. Diphuthego di le 40 di ne tsa tshwanelwa ke go kopanela kago ya Holo ya Bogosi e e nang le diholo di le nnè. Phuthego nngwe e e dirisang lefelo leo e ne ya tshwanelwa ke go simolola dipokano ka 7:30 mo mosong. Molebedi yo o etang o ne a re: “Baboledi ba ne ba tshwanetse go tsoga ka ura ya botlhano gore ba kgone go nna gone kwa dipokanong mme ba ne ba dira jalo ka lobaka lo lo fetang ngwaga kwantle ga go ngongorega.”